google/wiki40b huggingface dataset:
E-sport

Norske turneringer

Til tross for at svært mange nordmenn holder på med e-sport i organisert eller uorganisert form, har det ikke vært utbredt stor interesse av dekningen av den her til lands før 2012.
Den største kontinuerlige begivenheten for e-sport i Norge i dag er Gamer.no sin e-sport-liga, som involverer over 1590 spillere i de seks spillene Counter-Strike: Global Offensive, League Of Legends, StarCraft II, Dota 2, Hearthstone: Heroes of Warcraft og Fortnite . Første sesong startet våren 2014 og i mars 2015 skiftet ligaen navn til Telenorligaen, og økte samtidig premiepotten for de to kommende sesongene til 290 000 kroner, fordelt på pengepremier og sponsorater. Sendingene går på Gamer.no hver lørdag og søndag.
I mars 2015 startet også TV 2 sin egen konkurrerende liga kalt Altibox-ligaen, som blir sendt på betalkanalen TV 2 Sumo hver lørdag. Konkurransen foregår i de samme spillene som Telenorligaen, med unntak av Hearthstone, men det blir kun invitert utvalgte lag. Totalt involverer ligaen 110 spillere, som kjemper om en samlet premiepott på 180 000 kroner i de tre spillene.
Vistehola

Vistehålå (eller Svarthola som den kalles offisielt – vist er norrønt for «opphold, å være på et sted»  er en boplass fra steinalderen beliggende på Viste, 10 km nordvest for Stavanger, i Randaberg kommune i Rogaland fylke.

Steinalderboplass

Vistehålå var den første huleboplassen i Norge som ble undersøkt av fagfolk. Funnmaterialet er særdeles godt bevart, og gir viktige opplysninger om hvorledes forgjengerne våre levde i eldre steinalder, for mellom 6 000 og 8 000 år sidan. Hulen rommer et bebodd areal på ca. 100 kvadratmeter, og ligger ca. 250 meter fra våre dagers strandlinje. I brukstiden stod vannet vesentlig høyere. Avfallsdyngen som dekket store deler av hulegulvet, var 1,6 meter dyp på sitt tykkeste. Her var ikke bare mengder med bein, skjell og redskapsavfall, men også spor etter begravelser. Hunden er det eneste tamdyret en finner spor av, bortsett fra noen få bein fra ku og hest i det øverste laget, som skriver seg fra folkevandringstiden. Ville dyr er derimot representert med ca. sytti arter, derav 37 slags fugl og elleve slags fisk. Men i steinalderen var det først og fremst villsvin som ble spist, i en slik grad at steinalderfolket i Vistehulen kan karakteriseres som villsvinjegere. Bein etter elg og sel fant en også mye av. Vistehulen er ikke utgravd med moderne metoder, og mye av det interessante beinmaterialet ble dessverre kastet. Så langt har bare Sævarhelleren inneholdt like gamle beinrester.
Ved østveggen i hulen ble det funnet et skjelett av en 15 år gammel gutt som levde for ca. 7.500 år siden. Det er et av de eldste funnene av menneskelige levninger i Norge.
Munken

Munken er to øyer i innsjøen Norsjø, lengst øst i Nome kommune i Telemark. Store Munken (Store-munken) er på 335 dekar (0,335 km²), Lille Munken (Lille-munken) er 14,5 dekar. Like ved Lille Munken ligger også et lite skjær på 1,2 dekar. Høyeste punkt på Store Munken er 72,5 moh. (ca. 57 meter over innsjøens overflate), på Lille Munken er høyeste punkt ca. 30 moh.
Øyene hører inn under matrikkelgården Langeland, gnr. 66, på vestsiden av Norsjø. Store Munken hadde i eldre tid gjestgiveri og brennevinshandel, og var et av 12 roskifter (skysskifter) på Norsjø. Sakfører Larsen, som eide øyene fra 1887, satte opp en villa som ble brukt som vertshus på Store Munken, og bygde også park og brygge på øya. Villaen ble revet og flyttet i 1952. Ifølge Carl Corneliussens historiske oversikt om Munken står villaen nå (2012) på området til Universitetet for miljø- og biovitenskap i Ås.
Dagens eiere overtok i 2000. På begynnelsen av 2000-tallet oppsto det strid om planene deres om å bygge hytter og kafé (restaurant) på Store Munken. 31. august 2001 fremmet Fylkesmannen i Telemark ved miljøvernavdelingen innsigelse mot Nome kommunes reguleringsplan, og mente at noen av de planlagte hyttene ville kunne begrense friluftsbruken i området. Nome kommune vedtok en justert reguleringsplan 7. mars 2002, der hyttefeltene var trukket lengre unna strandlinjen. Fylkesmannen sto fast på sine innsigelser, men kommunens vedtak ble stadfestet av Miljøverndepartementet 30. juni 2003.
Restauranten sto ferdig i 2007. I tillegg er det 4 utleiehytter og til sammen 19 andre hyttetomter på Store Munken, hvorav de fleste tomtene er bebygd. Utleiehyttene og 2. etasje i restaurantbygningen fungerer også som kurs- og konferansesenter. På Lille Munken er det oppsatt toalett, og øya egner seg til telting. På sørøstspissen av Store Munken ligger ei gravrøys fra bronsealderen, som er automatisk fredet i henhold til kulturminneloven.
Hadromastix

Utseende

Middelsstore, nokså brede, mørke trebukker med mørkt blålig metallisk glans. Kroppsformen er nokså jevnbred. Pronotum er avrundet sekskantet. Antennene er tynne og kortere enn kroppen. Beina er middels lange, mørke, lårenes indre del gjerne rødlig.

Levevis

Larvene utvikler seg i ved av løvtrær.

Utbredelse

Slekten er utbredt i Afrika (Somalia, Tanzania, Mosambik, Den Demokratiske Republikken Kongo).
Intel 8008

Designere

Marcian "Ted" Hoff, Stan Mazor, Hal Feeney og Federico Faggin
Carlyle-sirkelen

Carlyle-sirkelen brukes til å gi en geometrisk løsning av andregradsligningen. Dessuten kan den benyttes til konstruksjon av regulære mangekanter.
Allerede i det banebrytende arbeid La Géométrie viste Descartes at røttene til andregradsligningen ax² + bx + c = 0 kunne noen ganger finnes ved en geometrisk konstruksjon. Men denne metoden ga ikke løsningene i det generelle tilfellet. 
En forbedret fremgangsmåte ble funnet omtrent to hundre år senere av Thomas Carlyle. Han viste at koeffisientene i ligningen kunne brukes til å definere to punkt. De utgjør endepunktene til en diameter i en sirkel hvis skjæringspunkt med x-aksen er de søkte røttene til ligningen. Denne sirkelen har siden båret navnet til Carlyle.
Henrik Harpestreng

Liv

Man vet ikke mer om livet hans enn at han døde i 1244 som medicus et canonicus Roschildensis («lege og kannik i Roskilde»), og at han var lege hos kong Erik Plovpenning.

Legebøker

Harpestreng var kjent over hele Norden som forfatter av legebøker på gammeldansk. Men særlig er han kjent som forfatter til en urtebok, som etter hvert ble oversatt til gammelnorsk, islandsk og gammelsvensk. Harpestrengs kilder har vært salernitanske legebøker som Macer floridus og verker av Constantinus Africanus.
Et fragment av en gammelnorsk oversettelse av Harpestrengs urtebok ble utgitt av Marius Hægstad i 1906. Det er trolig skrevet før 1300, og etter språket ble oversettelsen utført på Vestlandet, trolig Møre.
Et dansk håndskrift av urteboken ble funnet i Norge av justisråd Eilert Hagerup, som ga det til historikeren P. F. Suhm. Denne tok det med til Danmark, hvor det ble utgitt av Christian Molbech i 1826 (Henrik Harpestrengs danske Lægebog fra det 13. Aarhundrede).
50th Anniversary

50th Anniversary er et samlealbum med Elvis Presley, utgitt i 1984.
Plagiometriona

Utseende

Middelsstore, bredt ovale, halvblanke, blankt gule og svarte skjoldbiller. Den sentrale delen av dekkvingene er mer eller mindre svart eller brun, de ytre delen av dekkvinger og pronotum gjerne blekt gulaktige. Sett fra siden er de kjegleformede. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er kraftig utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen bredt oval. Pronotum er rundet, dekkvingenes "skuldre" litt framskytende. Oversiden er fint punktert.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen. I alle fall noen av artene lever på planter i søtvierfamilien.

Utbredelse

Slekten er utbredt i Sør- og Mellom-Amerika.
Nye

Nye er en tettbebyggelse i Vetlanda kommune i Jönköpings län i Småland i Sverige. Den ligger cirka 14 kilometer sørøst for Vetlanda. Fram til 2005 var Nye et tettsted, og hadde da 203 innbyggere, men i 2010 var innbyggertallet sunket under 200, som er grensen for å regnes som tettsted i Sverige.
Nipebreen

Nipebreen er en bred isbre som ligger sentralt i fjellmassivet Sør-Rondane i Dronning Maud Land. Den strømmer i nordvestlig retning mellom Austkampane og Menipa ut i Gjelbreen.
Breen ble fotografert fra fly under Operasjon Highjump i 1946–47. Kart over området, basert på de amerikanske flyfotografiene, ble utarbeidet av Norsk Polarinstitutt i 1957.
Fjernstyrt undervannsfarkost

Fjernstyrt undervannsfarkost (ofte forkortet ROV, fra engelsk Remotely operated vehicle) er en robot som blir fjern-manøvrert fra et kontrollrom på skip eller plattform. Farkostene blir brukt til utallige oppgaver på havdypet, som detaljert kartlegging av havbunn, inspeksjon, vedlikehold og reparasjon av havbunnsinstallasjoner, søk og bergningsoperasjoner m.m. Vanlig operasjongdypde er fra 0 til 3000 meter og i helt spesielle tilfeller ned til 7000-8000 meter. Fjernstyrte undervannsfarkoster utfører i dag mange oppgaver som før krevde dykkere. Farkostene med dens styresystem er meget teknisk avanserte og det kreves høy kompetanse innen en rekke fagfelt for drift og vedlikehold av systemene.
Hovedtyper av fjernstyrte undervannsfarkoster er kartlegging-, observasjons- og arbeidsfarkoster. Det er også utviklet en rekke spesialfarkoster.
Merk at den generelle termen ROV kan referere til hvilken som helst fjernstyrt farkost.

Observasjonsfarkoster/undervannsdroner

En observasjonsfarkost eller undervannsdrone er som oftest en forholdsvis liten farkost med varierende utforming. Størrelsen kan variere fra størrelse med en skoeske til en fryseboks. Den blir drevet av tre eller flere elektriske posisjonspropeller, er utstyrt med et videokamera som sender levende bilder til overflaten og noen ganger utstyrt med et stillbilde-kamera, i spesielle tilfeller har den også en eller flere manipulatorer (armer). Obersvasjonsfarkoster og undervannsdroner blir brukt til små, visuelle kartleggings- og inspeksjonsjobber og som støttefarkost for arbeidsfarkoster og ved dykkeoperasjoner. Undervannsdroner kan også benyttes til hobbyfotografering, kommersielle videoproduksjoner, leteaksjoner, i oppdrettsnæringen og til inspeksjon av fartøy og utstyr under vann.

Arbeidsfarkoster

Arbeidsfarkoster er vesentlig større enn observasjonsfarkostene, i likhet med observsajonsfarkostene er de elektrisk drevet. De har dog som oftest med et hydraulikkaggregat som driver posisjonspropellene. Hydraulikkaggregatet driver også en mengde valgfritt ekstrautstyr som høytrykksspyler, moment-trekkeverktøy, kutteverktøy, roterende børsteverktøy og annet. De fleste arbeidsfarkostene har også en eller flere hydrauliske manipulatorer (armer). Alt ekstrautstyret kan demonteres og monteres raskt og farkosten kan relativt raskt skreddersys til hvert enkelt arbeidsoppdrag.

Surveyfarkoster

Surveyfarkoster (kartleggingsfarkoster) er i hovedsak oppbygd på samme måte som arbeidsfarkostene, men har kartleggingsutstyr som mer eller mindre er montert permanent på farkosten. Kartleggingsutstyret er akustisk utstyr som kartlegger havoverflaten og grunnforhold. Særlig før, etter og under legging av rør og kabler på havbunnen. Surveyfarkostene har også flere videokameraer. Det finnes også en rekke ekstrautstyr og verktøy for forskjellige arbeidsoppgaver, som sporing av rør og kabler under havbunnen, sporing av pigger i rør m.m.
Octavia Sperati (skuespiller)

Familie

Hun ble gift med kapellmester Robert Ferdinand Arnold Sperati (1848–84), som var sønn av dirigenten og komponisten Paolo Sperati (1821–84).  Sønnen Robert Sperati (1872–1945) ble skuespiller, og hadde tidlige stumfilmroller. Datteren Alvilde Sperati (1873–1946) ble skuespiller og operettesanger ved Den Nationale Scene.
Oppdal Idrettslag

Oppdal Idrettslag (stiftet i 1900) er et idrettslag fra Oppdal i Trøndelag. Klubben er mest kjent som skiklubb med aktivitet innen langrenn og alpint, men har også grupper for fotball og håndball.
Klubbens gruppe for alpint kaller seg Oppdal Alpin. Den første verdenscupvinner i alpine grener fra Norge, Erik Håker, representerte Oppdal.
Yancheng (Luohe)

Yancheng (kinesisk: 郾城区; pinyin: Yǎnchéng Qū) er et bydistrikt i byprefekturet Luohe i provinsen Henan i Folkerepublikken Kina.
Det har et areal på 413,1 km² og teller ca. 465.000 innbyggere (2004).
For You (album)

For You er Inger Marie Gundersens fjerde studioalbum. Albumet ble utgitt i 2011. Gaffa.dk anmeldte albumet og ga det fem av seks mulige stjerner og kalte det: «Magisk, nordisk melankoli og en jazzsangerindes helt stilfærdige mesterværk».
Espen Amundsen

Utdannelse

Han har examen artium fra Hamar katedralskole og er utdannet fra Luftforsvarets befalsskole, Sjøkrigsskolen ved Intendanturlinjen, Forsvarets stabsskole og Forsvarets høgskole. Han har Master of Science fra U.S. Naval Postgraduate School.

Militær karriere

Han var adjutant for H. M. Kongen i tidsrommet 1988-1991, stabssjef i Luftforsvarsstaben 2000-2005, sjef for Forsvarsstaben for personell-, økonomi- og styringsstaben 2005-2009 og han var fra 2009 til 2013 sjef for Økonomi- og styringsavdelingen i Forsvarsstaben.
Brandon Shores kraftverk

Brandon Shores kraftverk er et kullkraftverk i Anne Arundel County, delstaten Maryland i USA. Anlegget har en installert produksjonskapasitet på 1370 MW, fordelt på 2 like store blokker / turbiner.
Anlegget ble påbegynt omkring 1984 og stod ferdig i 1991. Brenselkilden er kull. Operatør er selskapet Constellation Energy.
I 2006 hadde hele anlegget utslipp på 8,0944 millioner tonn CO2.
Hannah Montana Forever

Hannah Montana Forever er soundtracket til fjerde sesong av Disney-serien Hannah Montana.
Péribonka-demningen

Péribonka-demningen er en demning med et vannkraftverk i Peribonka-elva i Québec, Canada. Det har en installert total vannkrafteffekt på  405 MW, fordelt på 3 generatorer. Vannfallet (hydraulic head) er på 67,6 meter. Anlegget stod ferdig konstruert i 2008. Dette eanlegget magasinerer opp et kunstig reservoar.
Leyte (provins)

Politisk inndeling

Leyte er delt i 2 "cities" (bykommune) og 41 "municipalities" (landkommuner).
Svømming under VM i svømming 2015 – 200 meter butterfly menn

Semifinaler

Semifinaler ble avholdt den 4. august kl. 19.04.
Gildeskål kirkested

Gildeskål kirkested ligger litt utenfor Inndyr tettsted i Gildeskål i Nordland.
Kirkestedet består av en middelalderkirke av stein fra 1100-årene, Gildeskål hovedkirke fra 1881, den gamle prestegården fra 1700-årene og to gamle stabbur. Nordlandsmuseet har ansvaret for formidlingen av stedets historie, som blant annet handler om trosliv, kirkeskikker og folkeliv gjennom åtte århundrer. Dessuten fortelles historien om salmedikteren Elias Blix, som var fra Gildeskål.
Kulturlandskapet rundt kirketunet er uberørt av nyere utbygging. Gravhauger, gamle steinstøer og den gamle kirkestien er eksempler på kulturminner i området. Fra kirkebakken er det utsikt mot øyer og skipslei, og det er en rik og spennende flora i landskapet rundt kirkestedet med blant annet en rekke orkidearter.

Historie

Kirkestedet bærer preg av at det har vært mennesker der i minst 1000 år. Gildeskål kirkested ligger sentralt i bygda, og ut ifra gårdsnavnet samt funn av gjenstander og gravhauger fra vikingtiden har det blitt antatt at kirkestedet kan ha vært en samlingsplass også i førkristen tid. Men om man sammenligner med andre antatte gildesteder i Norge, kan gårdsnavnet Gildeskål også ha bakgrunn i at det har vært et forsamlingshus eller en gildestue der den lokale storgården eller kirkestedet ligger i dag.
Det finnes argumenter for at det har vært en trekirke på Gildeskål kirkested, på samme plass som Gildeskål gamle kirke nå står. Det er derfor vanskelig å konkludere med hvor gammelt kirkestedet egentlig er. 
Kirkegården på Gildeskål kirkested skal i henhold til tradisjonell historie om gamle kirker i Norge ha vært et samlingssted for befolkningen rundt Gildeskål. Kirkegården skal helt fra middelalderen av ha vært brukt til prosesjoner, markeringer og messer samt gravlegging av sognets døde.
Kirkegårdmuren og Gildeskål gamle kirke har blitt bygget opp av marmor og glimmerskifer fra området. Kirkegården har blitt utvidet flere ganger, sist i 1888-1891. Gravgården ble nedlagt i 1921. På den gamle kirkegården er det trolig 10 000 mennesker gravlagt, med forskjellig rang.
Malin Persson Giolito

Biografi

Malin Persson Giolito debuterte i 2008 med romanen Dubbla slag. Deretter ga hun ut spenningsromanen Bara ett barn i 2010. Rettsaksthrilleren Störst av allt kom ut 2016. Ved prisutdelingen av Årets bok på Bokmessa i Gøteborg i 2017 kom Giolito på andre plass med boka Störst av allt. Netflix har laget TV-serie basert på boka, lansert i 2019 under tittelen Quicksand.
Persson Giolito er datter av kriminologen og forfatteren Leif G.W. Persson og Birgitta Liedstrand. Hun vokste opp i Stockholm og Djursholm, studerte ved College of Europe og flyttet i voksen alder til Brussel i Belgia.
Andy Roxburgh

Klubbkarriere

Roxburgh startet sin fotballkarriere hos Queen's Park FC i 1961, hvor han fikk i underkant av 20 seriekamper frem til 1963. Han dro deretter videre til East Stirlingshire FC, hvor han fikk over 30 seriekamper fordelt over to sesonger. I 1965 skrev han under på en kontrakt med Partick Thistle FC, hvor han fikk i underkant av 50 seriekamper frem til 1969, da han dro videre til Falkirk FC. Etter å ha spilt 56 seriekamper og scoret 26 mål, dro Roxburgh i 1972 videre til Clydebank FC, hvor han avsluttet sin drøyt 15 år lange fotballkarriere i 1975.

Trenerkarriere

Etter at han la opp som aktiv spiller ble han i 1975 utnevnt til teknisk direktør av Scottish Football Association. Han ble deretter trener for aldersbestemte landslag i Skottland, og ledet landets U19-landslag til finaleseier mot Tsjekkoslovakia under Europamesterskapet U-19 i 1982. Roxburghs vei mot jobben som Skottland-manager pekte seg ut i september 1985, da Jock Stein døde av hjerteinfarkt i en kamp mot Wales. Steins assistent Alex Ferguson tok midlertidig over og ledet Skottland under VM i fotball 1986, men takket nei til å ta over jobben på permanent basis etter sluttspillet.
Roxburgh ble deretter forespurt og takket ja den 1. juli 1986, noe overraskende foran langt mer erfarne trenere som blant andre Billy McNeill, Jim McLean, Kenny Dalglish og Tommy Docherty. Roxburgh klarte ikke å få nasjonen kvalifisert til EM i fotball 1988, men ledet Skottland gjennom en vellykket kvalifisering til VM i fotball 1990, hvor laget spilte gruppespillkamper mot Costa Rica (0–1), Sverige (2–1) og Brasil (0–1). Han ledet også Skottland gjennom kvalifiseringen til EM i fotball 1992 i Sverige, hvor Skottland og Roxburgh møtte Nederland (0–1), Tyskland (0–2) og SUS (3–0) i gruppespillet.
Han forlot vervet på høsten 1993 etter at Skottland feilet i å kvalifisere seg til VM i fotball 1994, og ble erstattet av Craig Brown. Siden 1994 har Roxburgh vært teknisk direktør for UEFA og medlem av Teknisk utviklingkomité hos FIFA.
Saudasangen

«Saudasangen» er en sang som handler om Sauda i Rogaland. Den ble skrevet og framført av Vestlandsfanden og Bjørn Eidsvåg.
Rio (2011)

Handling

Den intelligente og naive, blå papegøyen Blu (Jesse Eisenberg) bor i Minnesota, og er lykkelig sammen med sin sympatiske og omsorgsfulle eier Linda (Leslie Mann). Han trives godt med å bo i et hus, siden han ikke kan fly, og er beredt til å leve resten av sitt liv der. Men så kommer den eksentriske fugleeksperten Tulio (Rodrigo Santoro) på døren og avslører at Blu er én av to gjenlevende av sin art – og at han akter å ta med Blu til Rio de Janeiro for å møte den sta og uavhengige hunnpapegøyen Jewel (Anne Hathaway) og dermed redde artens eksistens. Blu og Linda blir til slutt med over, men forholdet slår ikke gnister ved første møte. Det blir heller ikke bedre av at en fuglefanger er besatt av å tjene penger på å fange dem og setter dem i lenke sammen. Dermed er de nødt til å stole på hverandre for å greie å slippe unna...
Målen

Målen er en rullesteinsøy utenfor Flosterøya, mellom skipsleia inn til Tromøysundet og havet utenfor, i Aust-Agder fylke.
Målen stikker ca. 2 meter over havet, og er en del av raet som i østre del av Aust-Agder følger kysten som undersjøiske banker vestover fra Jomfruland.  Den er en av Sørlandets største skipskirkegårder, og det er over 20 skip som er er registrert strandet eller forlist der. Den er dynamisk, og forandrer seg etter vær og vind, i og med at den består av løse steiner og ikke av fast fjell.
Målen er en del av Raet nasjonalpark.
Episode nr. 5 i NRK Gulls «Storm og stille» ved Sigurd Rimstad og Hartvig W. Dannevig handlet om to forlis på Målen.
Scolebythidae

Utseende

Små (ca. 4 mm), spinkle, brunlige vepser. De kan kjennes på de korte antennene og den nokså lange halsen. Hodet er middels stort og avrundet med middelsstore, ovale fasettøyne. Antennene er trådformede, forholdsvis korte (bare litt lengre enn hodet) og består av 13 ledd. Hodet sitter festet på en lang "hals" (egentlig et forlenget forbryst), i så måte ligner de mye på planteveps-familien Xiphydriidae. Forkroppen (thorax) er temmelig liten og smal. Beina har kratfig fortykkede lår og legger. Vingene er velutviklede, med tydelig, to-delt vingemerke (pterostigma) og tre lukkede celler midt i forvingen. Utenfor disse cellene er vingeårene knapt synlige. Bakkroppen (gaster) er nokså lang og slank, med seks synlige ryggplater (tergitter). Den er festet til bakkroppen med en meget kort stilk (petiolus), men innsnevringen (vepsetaljen) mellom forkropp og bakkropp er tydelig. Ho hunnen stikker giftbrodden litt ut fra bakkroppsspissen.

Levevis

Denne familien lever som parasitoider på billelarver som borer i ved.

Utbredelse

Denne svært sjeldne familien er utbredt i tropene. Scolebythus madecassus lever på Madagaskar, mens slekten Ycaploca er kjent fra Sør-Afrika, Australia og Fiji, det er mulig at de to sistnevnte forekomstene skyldes introduksjoner i nyere tid. De to andre, nålevende artene, Pristapensia stricta og Clystopsenella longiventris, lever i Sør- og Mellom-Amerika nord til Belize. De siste årene har det blitt beskrevet sju fossile arter fra rav, dette stammer fra Nord-Amerika, Europa og Libanon og viser at familien før har vært vidt utbredt.
Parkland Hospital

Parkland Hospital er et sykehus beliggende i 5201 Harry Hines Boulevard, vest for Oak Lawn i Nord-Dallas, Texas (USA). Åpnet i 1894.
Både president John F. Kennedy (drept 22. november 1963) og hans mistenkte drapsmann Lee Harvey Oswald (drept 24. november 1963) døde ved Parkland Hospital. Det samme gjorde Oswalds drapsmann, Jack Ruby (3. januar 1967).